Պակաս կարևորության խնդիր չէ նաև դատական քննության նախապատրաստման գործընթացի անկատար լինելը։ Չէ՞ որ լավ նախապատրաստումն է արդյունավետ և արագ դատաքննության գրավականը։ Այս ամենն արդեն դատավարական օրենսգրքերի բարեփոխման անհրաժեշտություն է թելադրում, ինչը, կարծես, ընթացքի մեջ է այժմ։ Միաժամանակ, հարկ է ընդգծել, որ դատական քաշքշուկներն ու նիստերի անհարկի հետաձգումները հաճախ դատավորների մեղավորության պատճառով են տեղի ունենում։ Սրանք արդեն դատավորների որակավորման բարձրացման և նրանց նկատմամբ կարգապահական վերահսկողության դաշտի հարցեր են։ Ինչ վերաբերում է վերջին տարիների փոփոխություններին, ապա դրանք բազմաթիվ են և արդյունավետության տարբեր աստիճաններ են ունեցել։ Մասնավորապես, դատավորների մասնագիտացումը միանշանակ դրական ազդեցություն է ունեցել դատական արդյունավետության տեսակետից, իսկ առանձին դատարանակազմական փոփոխությունները, մասնավորապես, վճռաբեկ և վերաքննիչ ատյանների մասով, բավականին խնդրահարույց են՝ ըստ իս։